
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                      Bucureşti, 13.12.2006

                      Nr.  P.l.x – 834/2006
	                                                                           Bucureşti, 10.05.2006

                                                                           Nr.  Pl.x – 289/2006


RAPORT

    asupra propunerii legislative pentru acordarea unui nou termen în vederea obţinerii de despăgubiri sau compensaţii în temeiul Legii nr.290/2003 privind acordarea de despăgubiri sau compensaţii cetăţenilor români pentru bunurile proprietate a acestora, sechestrate, reţinute sau rămase în Basarabia, Bucovina de Nord şi Ţinutul Herţa, ca urmare a stării de război şi a aplicării Tratatului     de Pace între România şi Puterile Aliate şi Asociate,                                         semnat la Paris la 10 februarie 1947
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru acordarea unui nou termen în vederea obţinerii de despăgubiri sau compensaţii în temeiul Legii nr.290/2003 privind acordarea de despăgubiri sau compensaţii cetăţenilor români pentru bunurile proprietate a acestora, sechestrate, reţinute sau rămase în Basarabia, Bucovina de Nord şi Ţinutul Herţa, ca urmare a stării de război şi a aplicării Tratatului de Pace între România şi Puterile Aliate şi Asociate, semnat la Paris la 10 februarie 1947, trimisă cu adresa P.l.x 834 din 8 noiembrie 2006, înregistrată sub nr. 31/1322 din 9 noiembrie 2006.    

Potrivit prevederilor art. 75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă, în şedinţa din 1 noiembrie 2006.

Consiliul Legislativ a avizat favorabil iniţiativa legislativă, cu unele observaţii şi propuneri, conform avizului nr. 750 din 29 mai 2006.

Guvernul, prin punctul său de vedere transmis cu adresa nr. 1888 din 15 iunie 2006, nu susţine adoptarea acestei propuneri legislative. 
Comisia pentru drepturile omului, culte şi problemele minorităţilor naţionale prin avizul nr. 25/933 din 30 noiembrie 2006, nu susţine adoptarea acestei iniţiative legislative.
Propunerea legislativă supusă dezbaterii are ca obiect de reglementare acordarea unui nou termen de depunere a cererilor de către persoanele îndreptăţite să obţină despăgubiri sau compensaţii în temeiul Legii nr. 290/2003. Această prevedere urmează să se aplice persoanelor care nu au depus cererile respective sau nu putut procura actele doveditoare în termenul prevăzut de lege. 

În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat propunerea legislativă susmenţionată, în şedinţa din 13 decembrie 2006. 
 În urma examinării iniţiativei legislative şi a opiniilor exprimate de către membrii Comisiei s-a constatat că iniţiativa legislativă a rămas fără obiect întrucât, prin Legea nr. 171 din 16 mai 2006 pentru modificarea şi completarea Legii nr. 290/2003, publicată în Monitorul Oficial nr. 437/2006, termenul de depunere a cererilor prevăzut la art. 5 alin. (1) a fost prorogat până la data de 1 mai 2007.    
Din numărul total de 25 membri ai Comisiei juridice, de disciplină şi imunităţi au participat 16 deputaţi.


Faţă de considerentele menţionate mai sus membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru acordarea unui nou termen în vederea obţinerii de despăgubiri sau compensaţii în temeiul Legii nr.290/2003 privind acordarea de despăgubiri sau compensaţii cetăţenilor români pentru bunurile proprietate a acestora, sechestrate, reţinute sau rămase în Basarabia, Bucovina de Nord şi Ţinutul Herţa, ca urmare a stării de război şi a aplicării Tratatului de Pace între România şi Puterile Aliate şi Asociate, semnat la Paris la 10 februarie 1947, ca fiind rămasă fără obiect.


În raport cu obiectul şi conţinutul său, propunerea legislativă face parte din categoria legilor ordinare. 

                   PREŞEDINTE,                                                     SECRETAR,

                 Sergiu ANDON                                                     George BĂEŞU
         Consilier,

   Dumitra Diaconu

